Jeg føler mig ufatteligt dårligt behandlet af Elgiganten efter et køb jeg lavede i November. Det korte af det lange er at jeg har brugt en time i telefonen med Elgigantens kundeservice, strukket over flere dage, da Elgiganten ikke kunne bestemme sig for hvornår de ville afsende min vare, eller om den overhovedet var på lager.

Jeg bestilte en collector's edition af et spil fra Elgiganten på pre-order, med et håb om at modtage spillet på dagen det blev udgivet, da det skulle bruges til en fødselsdagsgave senere på ugen. Da jeg bestilte var der 100+ tilbage i følge deres lagerstatus, som de selv skriver "opdateres hvert 15 minut". 3 dage efter (på udgivelsesdagen) stod det stadig til at der var 100+ stk. tilbage på lager, indtil varen forsvandt fra hjemmesiden dagen efter. Jeg ringede samme eftermiddag hvor varen blev fjernet fra hjemmesiden, for at være sikker på at alt var som det skulle være og Elgigantens svar var at varen ville blive sendt samme aften eller dagen efter.

dagen efter var varen stadig ikke afsendt, så jeg ringede igen og fik at vide de forventede det var ved at blive afsendt. På dette tidspunkt var varen allerede udsolgt ved andre online forhandlere, så der var ikke andet for end at vente og håbe det kunne nå frem før lørdag.

Lørdag var det endnu ikke blevet afsendt, så jeg ringede ind og fik at vide at de ikke havde flere af den bestilte vare, men at der ville komme flere til deres lager mandag eller tirsdag.

Onsdag, da varen ikke var afsendt ringede jeg endnu engang og bad om at snakke med en chef, hvilket ikke kunne lade sig gøre i følge medarbejderen jeg fik fat i. Denne gang fik jeg besked om at de ville modtage varen mandagen efter. Jeg havde opdaget at varen samme dag var kommet op på hjemmesiden igen som mulig at købe til "collect @t store", så jeg stillede spørgsmål til hvorfor de kunne sælge det til folk der ville hente det i Århus, men ikke sende det til en person som havde forudbestilt det. Det kunne jeg ikke få svar på og jeg fik at vide at denne vare slet ikke fandtes på lageret, så varen i Århus eksisterede ikke. Efter en længere snak aftaler jeg med medarbejderen i telefonen at jeg får rabat på standardversionen af varen imod at den bliver sendt dagen efter.

2 dage efter (som man vel efterhånden kunne forvente) var standardvaren, som hele tiden har stået til at være på lager, ikke blevet afsendt. Jeg ringede ind og fik at vide af personen jeg snakkede med, at han ville rykke lageret for varen, men at det nok først ville blive sendt om mandagen (i dag). Altså jeg ender med at få standardversionen i stedet for den collector's edition jeg originalt bestilte til samme tid som jeg ellers ville have modtaget den originale vare.

Jeg har ikke modtaget varen endnu og efterhånden så virker situationen som en super dårligt joke. Jeg synes det er synd for folkene i kundeservice, som selvfølgelig ikke er ansvarlige for lagerstyringen, men hele forløbet har været uacceptabelt og et kæmpe spild af min tid og jeres kundeservice tid. Jeg plejede at lave nogle store køb hos jer, men det tror jeg ikke der kommer til at ske igen efter denne ballade.

Opdatering! Jeg kan yderligere se at min pakke bliver sendt med et andet fragtfirma end først aftalt, men uden at jeg er blevet gjort opmærksom på dette før jeg nu modtager beskeder om pakkens forsinkelse.

Endnu en opdatering! Efter at have set nedenstående opslag fra Elgiganten, så håber jeg da overhovedet ikke at min ordre er annulleret, da jeg hverken har bedt om dette eller hørt at dette er gjort.